Document ID: 32010D0417

A TANÁCS ÉS AZ EURÓPAI UNIÓ TAGÁLLAMAI KORMÁNYAINAK A TANÁCS KERETÉBEN ÜLÉSEZŐ KÉPVISELŐI ÁLTAL ELFOGADOTT HATÁROZAT
(2009. november 30.)
egyrészről az Európai Közösség és tagállamai, másrészről Kanada közötti légiközlekedési megállapodás aláírásáról és ideiglenes alkalmazásáról
(2010/417/EK)
AZ EURÓPAI UNIÓ TANÁCSA ÉS A TAGÁLLAMOK KORMÁNYAINAK A TANÁCS KERETÉBEN ÜLÉSEZŐ KÉPVISELŐI
tekintettel az Európai Közösséget létrehozó szerződésre és különösen annak 80. cikke (2) bekezdésére, összefüggésben a 300. cikk (2) bekezdése első albekezdésének első mondatával,
mivel:
(1)
A Bizottság tárgyalások megkezdésére való felhatalmazásáról szóló tanácsi határozatnak megfelelően a Bizottság az Európai Közösség és tagállamai nevében tárgyalásokat folytatott Kanadával légiközlekedési megállapodás (a továbbiakban: a megállapodás) megkötéséről.
(2)
A megállapodást 2008. november 30-án parafálták.
(3)
A Bizottság által megtárgyalt megállapodást - annak egy későbbi időpontban történő lehetséges megkötésére is figyelemmel - a Közösségnek és a tagállamoknak az alkalmazandó nemzeti joggal összhangban alá kell írniuk és ideiglenesen alkalmazniuk kell.
(4)
Megfelelő eljárási szabályokat szükséges megállapítani a Közösségnek és a tagállamoknak a megállapodás 17. cikke szerint létrehozott vegyes bizottságban, és a megállapodás 21. cikkében meghatározott vitarendezési eljárásban való részvételére, valamint a megállapodás biztonságra és védelemre vonatkozó egyes rendelkezéseinek végrehajtására,
A KÖVETKEZŐKÉPPEN HATÁROZTAK:
1. cikk
Aláírás
(1) Az egyrészről az Európai Közösség és tagállamai, másrészről Kanada közötti légiközlekedési megállapodás (a továbbiakban: a megállapodás) aláírását a Közösség nevében a Tanács jóváhagyja, figyelemmel a megállapodás megkötéséről szóló tanácsi határozatra.
A megállapodás szövegét csatolták e határozathoz.
(2) A Tanács elnöke felhatalmazást kap, hogy kijelölje a megállapodásnak a Közösség nevében történő aláírására jogosult személy(eke)t, figyelemmel a megállapodás megkötésére.
2. cikk
Ideiglenes alkalmazás
A megállapodást hatálybalépéséig a Közösség és a tagállamok az alkalmazandó nemzeti joggal összhangban ideiglenesen alkalmazzák az utolsó olyan értesítés időpontját követő hónap első napjától kezdve, amelyben a Felek értesítették egymást a megállapodás ideiglenes alkalmazásához szükséges vonatkozó nemzeti eljárások befejezéséről.
3. cikk
Vegyes bizottság
(1) A megállapodás 17. cikke szerint létrehozott vegyes bizottságban a Közösséget és a tagállamokat a Bizottság és a tagállamok képviselői képviselik.
(2) A joghatással bíró határozat elfogadását nem igénylő, kizárólagos közösségi hatáskörbe tartozó kérdések tekintetében a vegyes bizottságban a Közösség és tagállamai által képviselendő álláspontot a Bizottság fogadja el, és arról a Tanácsot és a tagállamokat előzetesen tájékoztatni kell.
(3) A közösségi hatáskörbe tartozó ügyekre vonatkozó vegyes bizottsági határozatok tekintetében a Közösség és tagállamai által képviselendő álláspontot - a Bizottság javaslata alapján - minősített többséggel a Tanács fogadja el, kivéve ha az Európai Közösséget létrehozó szerződésben meghatározott alkalmazandó szavazási eljárások másképpen rendelkeznek.
(4) A tagállami hatáskörbe tartozó ügyekre vonatkozó vegyes bizottsági határozatok tekintetében a Közösség és tagállamai által képviselendő álláspontot - a Bizottság vagy a tagállamok javaslata alapján - minősített többséggel a Tanács fogadja el, kivéve ha valamely tagállam az álláspont elfogadását követő egy hónapon belül arról tájékozatja a Tanács Főtitkárságát, hogy a vegyes bizottság által meghozandó határozatot kizárólag jogalkotó szervei beleegyezésével, fogadhatja el, különösen parlamenti vizsgálati fenntartás esetén.
(5) A Közösség és a tagállamok álláspontját a vegyes bizottságban a Bizottság képviseli a kizárólagos tagállami hatáskörbe tartozó területek kivételével, amely esetben az álláspontot a Tanács elnöksége vagy - amennyiben a Tanács úgy határoz - a Bizottság képviseli.
4. cikk
Vitarendezés
(1) A megállapodás 21. cikke szerinti vitarendezési eljárások során a Közösséget és a tagállamokat a Bizottság képviseli.
(2) A megállapodás 21. cikkének (7) bekezdése szerinti, az előnyök alkalmazását felfüggesztő vagy visszaállító határozatot a Bizottság javaslata alapján a Tanács hozza meg. A Tanács minősített többséggel határoz.
(3) A közösségi hatáskörbe tartozó kérdések tekintetében a megállapodás 21. cikke alapján hozandó egyéb megfelelő intézkedésekről a Bizottság határoz, a Tanács által kijelölt tagállami képviselőkből álló különbizottság segítségével.
5. cikk
A Bizottság tájékoztatása
(1) A tagállamok késedelem nélkül értesítik a Bizottságot az általuk a megállapodás 3. cikke értelmében elfogadandó, Kanada valamely légitársasága által benyújtott engedélykérelem megtagadására, a részére adott engedély visszavonására, felfüggesztésére vagy korlátozására vonatkozó határozatról.
(2) A tagállamok késedelem nélkül tájékoztatják a Bizottságot a megállapodás 6. cikke (Polgári légiközlekedés-biztonság) alapján általuk benyújtott vagy kézhez kapott kérelmekről vagy értesítésekről.
(3) A tagállamok késedelem nélkül tájékoztatják a Bizottságot a megállapodás 7. cikke (Polgári légiközlekedés-védelem) alapján általuk benyújtott vagy kézhez kapott kérelmekről vagy értesítésekről.
Kelt Brüsszelben, 2009. november 30-án.

Labels: 8
18
15
11